CELEX: C2004/094/43
Language: da
Date: 2004-04-17 00:00:00
Title: Sag anlagt den 13. februar 2004 af Kommissionen for De Europæiske Fællesskaber mod Det Forenede Kongerige Storbritannien og Nordirland. Sag C-65/04

17.4.2004   
            
            
               DA
            
            
               Den Europæiske Unions Tidende
            
            
               C 94/20
            
         Sag anlagt den 13. februar 2004 af Kommissionen for De Europæiske Fællesskaber mod Det Forenede Kongerige Storbritannien og Nordirland.
   Sag C-65/04
   (2004/C 94/43)
   Ved De Europæiske Fællesskabers Domstol er der den 13. februar 2004 anlagt sag mod Det Forenede Kongerige Storbritannien og Nordirland af Kommissionen for De Europæiske Fællesskaber ved L. Ström van Lier, som befuldmægtiget, og med valgt adresse i Luxembourg.
   Kommissionen har nedlagt følgende påstande:
   
               —
            
            
               Det fastslås, at Det Forenede Kongerige Storbritannien og Nordirland har tilsidesat de forpligtelser, der påhviler det i medfør af artikel 5, stk. 3, i Rådets direktiv 89/618/Euratom af 27. november 1989 om oplysning af befolkningen om, hvorledes den skal forholde sig, samt om sundhedsmæssige foranstaltninger i tilfælde af strålingsfare (1), på grund af manglende forudgående underretning af den befolkning, som kan tænkes at blive berørt i tilfælde af strålingsfare i forbindelse med den lokale beredskabsplan, der eksisterer i Gibraltar.
            
         
               —
            
            
               Det Forenede Kongerige Storbritannien og Nordirland tilpligtes at betale sagens omkostninger.
            
         Søgsmålsgrunde og væsentligste argumenter:
   Direktivets artikel 5, stk. 3, som omhandler forudgående underretning af den befolkning, som kan tænkes at blive berørt i tilfælde af strålingsfare, bestemmer, at de relevante oplysninger skal meddeles den nævnte befolkning, uden at den først skal anmode herom.
   De omstændigheder, der var baggrunden for Kommissionens undersøgelser (reparation af atomubåden »Tireless«), understregede, at der ikke tidligere var givet forudgående underretning til Gibraltars befolkning, som kan tænkes at blive berørt i tilfælde af strålingsfare. Den omstændighed, at Gibraltar Public Safety Scheme (GIBPUBSAFE) (beredskabsplanen for Gibraltar) var til rådighed i det offentlige bibliotek, kan ikke i sig selv antages at opfylde betingelserne i direktivets artikel 5, stk. 3, hvorefter der kræves en aktiv meddelelse af sådanne oplysninger.
   
      (1)  EFT L 357, s. 31.